Vyf vas oor mensehandel in Kuruman, RustenburgFoto verskaf deur die Valke Elf persone, wat vermoedelik slagoffers is van mensehandel, is Sondagoggend vroeg gered toe die Valke in die Noord-Kaap en Noordwes op drie bordele toegeslaan het. Vyf persone is in hegtenis geneem. Brig. Hangwani Mulaudzi, woordvoerder van die direktoraat vir prioriteitsmisdaadondersoeke (die Valke), het gesê lasbriewe vir ŉ soektog is bedien op twee gastehuise, naamlik Birdsong B&B en Noble Guest House in Kerkstraat in Rustenburg, wat as bordele gebruik is. “Die twee persele is gesluit,” het hy gesê. “Die operasie het ook gelei tot die sluiting van ŉ huis in Kuruman in die Noord-Kaap.” Sewe slagoffers, een persoon van Zambië, een van Zimbabwe, drie van Lesotho en twee Suid-Afrikaners, is in Rustenburg gered. Vier Suid-Afrikaanse vroue is in Kuruman gered. Foto verskaf deur die Valke “Die inhegtenisneming van die vyf persone, tussen 28 en 46 jaar oud, is deel van ŉ jaar lange proaktiewe ondersoek na mensehandel vir seksuele uitbuiting in die twee dorpe,” het Mulaudzi bygevoeg. Die vroue, tussen 20 en 39 jaar oud, is as prostitute gebruik by die onderskeie persele ná die verdagtes hulle vermoedelik met beloftes van indiensneming gelok het. Beamptes het ook op die tonele beslag gelê op ŉ onbekende bedrag kontant. “Daar is ook beslag gelê op kwitansies en drie voertuie wat tydens die uitvoer van die misdade gebruik is.” Die vyf mans, wat na bewering deel is van ŉ groter sindikaat, sal na verwagting Maandag in onderskeidelik in die Rustenburg- en Kuruman-landdroshof verskyn. Lt.genl. Godfrey Lebeya, nasionale hoof van die Valke, het die inhegtenisneming verwelkom. Hy het ook sy waardering uitgespreek vir die hulp van die gemeenskap om die saak by die Valke aan te meld. Die Valke het reageer in samewerking met misdaadintelligensie, die honde-eenheid, die taktiese reaksie-eenheid, misdaadtoneelondersoeke en die departement van binnelandse sake.